Якасны трэнажор для лажання ёсць і ў сярэдняй школе № 1 Веткі імя А.А.Грамыкі. Трэнажор невялікі, бо знаходзіцца ў спартыўнай зале, дзе праходзяць заняткі па гульнявых відах спорту, аднак і ён дазваляе паспяхова асвойваць тэхніку скалалажання. Каманда з Веткі з’яўляецца рэгулярным удзельнікам рэспубліканскіх спаборніцтваў па скалалажанні. “Дзеці ходзяць з вялікім задавальненнем, бацькі актыўна запісваюць іх у гурток. Мне нават даводзіцца рабіць адбор школьнікаў. Трэнажор для лажання ствараў сваімі сіламі, дапамагала адміністрацыя школы. Калі да новага старшыні райвыканкама дайшла інфармацыя пра тое, што ў нашай установе ёсць гурток па скалалажанні, то нам была аказана фінансавая дапамога. Дзякуючы ёй, да дзвюх палос, што мы стварылі разам з калегамі і бацькамі вучняў, былі дададзены яшчэ дзве. Дзякуючы абласному фінансаванню, мне пашчасціла набыць і 200 зачэпаў”, — падзяліўся настаўнік фізічнай культуры і здароўя сярэдняй школы № 1 Веткі Яўген Аляксандравіч Бяляцкі.